Hivatalos: a járványveszély miatt a 2021-es CES-t sem tartják meg úgy, ahogy korábban
Eddig nem úgy fest, hogy a koronavírus 2021-től eltűnik az életünkből. Ugyanerre számít a legnagyobb technológiai seregszemlét, a CES-t szervező Consumer Technology Association (CTA) is, amely ezért inkább az online térbe költözteti a jövő évi Las Vegas-i showt.
Immár biztos, hogy fizikai formában nem lesz 2021-ben CES – így döntött ugyanis a Las Vegas-i technológiai szakkiállítást szervező Consumer Technology Association (CTA). A szervezet néhány órája tudatta döntését az érdeklődőkkel és a kiállítókkal.

A szokásosan az év első hónapjában esedékes showt idén még meg tudták tartani, a koronavírus-járvány ugyanis éppen az ezt követő hónapokban ütött be a világban. Ennek pedig meg is lett a hatása: a CES-t követő technológia rendezvények mindegyike a virtuális térbe költözött. Ugyanezért nem tudott megvalósulni a barcelonai mobilos seregszemle, a Mobile World Congress (MWC) sem.

A CES-t szervező CTA bár folyamatosan szemmel követi az eseményeket, keddi közleményük szerint a kiállítók és az érdeklődők egészsége, valamint biztonsága mindennél fontosabb számukra. Ezért jobbnak látták, ha már el sem kezdik szervezni a showt, legalábbis annak fizikai formáját. Merthogy lesz CES, csak nem úgy, ahogy eddig:

  az egész kiállítást online bonyolítják majd le, az elejétől a végéig.

Noha a közleményben erről nem esik szó, sokak szerint a koronavírus jövőre sem tűnik el. Ráadásul egy CES-nagyságú rendezvény esetében, ahova a világ számos pontjáról érkeznek látogatók, nagy a kockázat. A járványügyi szakemberek is folyamatosan azt hangsúlyozzák, hogy a védekezés egyike a távolságtartás – egy ilyen kaliberű eseménynél ez azonban nehezen kivitelezhető.

A CTA azért is közölte jó előre döntését, hogy elegendő időt biztosítson a kiállítóknak, hogy azok felkészülhessenek az előadásaikra. A CES szervezője ideiglenes megoldásban gondolkodik, de ha jól sikerül, bizonyos digitális elemeket a következő, 2022-ben esedékes shown is felhasználhatnak.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
CES járványveszély CES 2021 koronavírus